erhwenkuo/poetry-chinese-zhtw huggingface dataset:
永遇樂
作者：王仲甫（宋）

風折新英，雨肥繁實，又還如豆。玉核初成，紅腮尚淺，齒軟酸透。粉牆低亞，佳人驚見，不管露沾襟袖。一枝釵子未插，應把手挪頻嗅。相思病酒，只因思此，免使文君眉皺。入鼎調羹，攀林止渴，功業還依舊。看看飛燕，銜將春去，又將欲、黃昏時候。爭如向、金盤滿捧，共君王對酒。
浪淘沙
作者：王仲甫（宋）

素手水晶盤。壘起仙丸。紅綃碾碎卻成團。逗得安排金粟遍，何似雞冠。味勝玉漿寒。只被宜酸。莫將荔子一般看。色淡香消僝僽損，才到長安。
醉落魄・一斛珠
作者：王仲甫（宋）

醉醒醒醉。憑君會取皆滋味。濃斟琥珀香浮蟻。一入愁腸，便有陽春意。須將席幕為天地。歌前起舞花前睡。從他兀兀陶陶裡。猶勝醒醒，惹得閒憔悴。
驀山溪
作者：王仲甫（宋）

掛冠神武，來作煙花主。千里好江山，都盡是、君恩賜與。風勾月引，催上泛宅時，酒傾玉，膾堆雪，總道神仙侶。蓑衣箬笠，更著些兒雨。橫笛兩三聲，晚雲中、驚鷗來去。欲煩妙手，寫入散人圖，蝸角名，蠅頭利，著甚來由顧。
離亭燕・離亭宴
作者：孫浩然（宋）

一帶江山如畫。景物向秋瀟灑。水浸碧天何處斷，霽色冷光相射。橘樹荻花洲，掩映竹籬茅舍。天際客帆高掛。煙外酒旗低亞。多少六朝興廢事，盡入漁樵閒話。悵望倚層樓，紅日無言西下。
夜行船
作者：孫浩然（宋）

何處採菱歸暮。隔宵煙、菱歌輕舉。白蘋風起月華寒，影朦朧、半和梅雨。脈脈相逢心似許。扶蘭棹、黯然凝佇。遙指前村，隱隱煙樹，含情揹人歸去。
鷓鴣天
作者：王詵（宋）

才子陰風度遠關。清愁曾向畫圖看。山銜斗柄三星沒，雪共月明千里寒。新路陌，舊江干。崎嶇誰嘆客程難。臨風更聽昭華笛，簌簌梅花滿地殘。
花心動
作者：王詵（宋）

春欲來時，看雪裡、新梅品流珍絕。氣韻楚江，顏色中央，數朵巧熔香蠟。嫩苞珠淚圓金燭，嬌腮潤、蜂房微缺。畫欄悄，佳人道妝，醉吟風月。淡白輕紅謾說。算何事、東君用心偏別。賦與異姿，添與清香，堪向苦寒時節。但教開後金尊滿，休惆悵、落時歌闕。斷腸也，繁枝為誰贈折。
落梅花・落梅
作者：王詵（宋）

壽陽妝晚，慵勻素臉，經宵醉痕堪惜。前村雪裡，幾枝初綻，□冰姿仙格。忍被東風，亂飄滿地，殘英堆積。可堪江上起離愁，憑誰說寄，腸斷未歸客。流恨聲傳羌笛。感行人、水亭山驛。越溪信阻，仙鄉路杳，但風流塵跡。香豔濃時，東君吟賞，已成輕擲。願身長健，且憑闌，明年還放春訊息。
黃鶯兒
作者：王詵（宋）

多情春意憶時節。北圃人來，傳道江梅，依稀芳姿，數枝新發。誇嫩臉著胭脂，膩滑凝香雪。問伊還記年時，正好相看，因甚輕別。情切。往事散浮雲，舊恨成華髮。算知空對，綺檻雕欄，孜孜望人攀折。愁未見苦思量，待見重端疊。願與永仿高堂，雲雨芳菲月。
踏青遊
作者：王詵（宋）

金勒狨鞍，西城嫩寒春曉。路漸入、垂楊芳草。過平堤，穿綠逕，幾聲啼鳥。是處裡，誰家杏花臨水，依約靚妝窺照。極目高原，東風露桃煙島。望十里、紅圍綠繞。更相將、乘酒興，幽情多少。待向晚、從頭記將歸去，說與鳳樓人道。
憶故人・燭影搖紅
作者：王詵（宋）

燭影搖紅向夜闌，乍酒醒、心情懶。尊前誰為唱陽關，離恨天涯遠。無奈雲沈雨散。憑闌干、東風淚眼。海棠開後，燕子來時，黃昏庭院。
行香子
作者：王詵（宋）

金井先秋，梧葉飄黃。幾回驚覺夢初長。雨微煙淡。疏雨池塘。漸蓼花明，菱花冷，藕花涼。幽人已慣，枕單衾冷，任商飆、催換年光。問誰相伴，終日清狂。有竹間風，尊中酒，水邊床。
蝶戀花
作者：王詵（宋）

鍾送黃昏雞報曉。昏曉相催，世事何時了。萬恨千愁人自老。春來依舊生芳草。忙處人多閒處少。閒處光陰，幾個人知道。獨上高樓雲渺渺。天涯一點青山小。
玉樓春
作者：王詵（宋）

錦城春色花無數。排比笙歌留客住。輕寒輕暖夾衣天，乍雨乍晴寒食路。花雖不語鶯能語。莫放韶光容易去。海棠開後月明前，縱有千金無買處。
花發沁園春
作者：王詵（宋）

帝裡春歸，早先妝點，皇家池館園林。雛鶯未遷，燕子乍歸，時節戲弄晴陰。瓊樓珠閣，恰正在、柳曲花心。翠袖豔、衣憑闌干，慣聞弦管新音。此際相攜宴賞，縱行樂隨處，芳樹遙岑。桃腮杏臉，嫩英萬葉，千枝綠淺紅深。輕風終日，泛暗香、長蠻衣襟。洞戶醉，歸訪笙歌，晚來雲海沈沈。
人月圓
作者：王詵（宋）

小桃枝上春來早，初試薄羅衣。年年此夜，華燈盛照，人月圓時。禁街簫鼓，寒輕夜永，纖手同攜。更闌人靜。千門笑語，聲在簾幃。
換遍歌頭
作者：王詵（宋）

雪霽輕塵斂，好風初報柳。春寒淺、當三五。是處鰲山聳，金羈寶乘，遊賞遍蓬壺。向黃昏時候。對雙龍闕門前，皓月華燈射，變清晝。綵鳳低銜天語。承宣詔傳呼。飛上層霄，共陪霞觴頻舉。更漸闌，正迴路。遙擁車佩珊珊，籠紗滿香衢。指鳳樓、相將醉歸去。
失調名
作者：王詵（宋）

合彩絲、對纏玉腕。
失調名
作者：王詵（宋）

偷閒結個艾虎兒，要插在、秋蟬鬢畔。
失調名
作者：王詵（宋）

帶了黃花，強飲茱萸酒。
畫堂春令・畫堂春
作者：王詵（宋）

畫堂霜重曉寒消，南枝紅雪妝成。捲簾疑是弄妝人。粉面帶春醒。最愛北江臨岸，含嬌淺淡精神。微風不動水紋平。倒影鬥輕盈。
撼庭竹
作者：王詵（宋）

綽略青梅弄春色。真豔態堪惜。經年費盡東君力。有情先到探春客。無語泣寒香，時暗度瑤席。月下風前空悵望，思攜手同摘。畫欄倚遍無訊息。佳辰樂事再難得。還是夕陽天，空暮雲凝碧。
蝶戀花
作者：王詵（宋）

小雨初晴回晚照。金翠樓臺，倒影芙蓉沼。楊柳垂垂風嫋嫋。嫩荷無數青鈿小。似此園林無限好。流落歸來，到了心情少。坐到黃昏人悄悄。更應添得朱顏老。
驀山溪
作者：陳濟翁（宋）

去年今日，從駕遊西苑。彩仗壓金波，看水戲、魚龍曼衍。寶津南殿，宴坐近天顏，金盃酒，君王勸。頭上宮花顫。六軍錦繡，萬騎穿楊箭。日暮翠華歸，擁鈞天、笙歌一片。如今關外，千里未歸人，前山雨，西樓晚。望斷思君眼。
驀山溪
作者：陳濟翁（宋）

薰風時候。芍藥披晴晝。天上玉闌干，展一枰、天家錦繡。漢宮唐殿。嬪御逞妖嬈，飛燕女，太真妃，一樣新妝就。黃金拈線，色與紅芳鬥。誰把絳綃衣，誤將他、胭脂漬透。晚風生處，襟袖卷濃香，持玉斝，秉紗籠，倚醉聽更漏。
踏青遊
作者：陳濟翁（宋）

濯錦江頭，羞殺豔桃穠李。縱趙昌、丹青難比。暈輕紅，留淺素，千嬌百媚。照綠水。恰如下臨鸞鏡，妃子弄妝猶醉。詩筆因循，不曉少陵深意。但滿眼、傷春珠淚。燕來時，鶯啼處，年年憔悴。便除是。秉燭憑闌吟賞，莫教夜深花睡。
水龍吟
作者：蘇軾（宋）

古來雲海茫茫，道山絳闕知何處。人間自有，赤城居士，龍蟠鳳舉。清淨無為，坐忘遺照，八篇奇語。向玉霄東望，蓬萊暗靄，有云駕、驂風馭。行盡九州四海，笑紛紛、落花飛絮。臨江一見，謫仙風采，無言心許。八表神遊，浩然相對，酒酣箕踞。待垂天賦就，騎鯨路穩，約相將去。
水龍吟
作者：蘇軾（宋）

楚山修竹如雲，異材秀出千林表。龍鬚半翦，鳳膺微漲，玉肌勻繞。木落淮南，雨晴雲夢，月明風嫋。自中郎不見，桓伊去後，知孤負、秋多少。聞道嶺南太守，後堂深、綠珠嬌小。綺窗學弄，梁州初遍，霓裳未了。嚼徵含宮，泛商流羽，一聲雲杪。為使君洗盡，蠻風瘴雨，作霜天曉。
水龍吟
作者：蘇軾（宋）

似花還似非花，也無人惜從教墜。拋家傍路，思量卻是，無情有思。縈損柔腸，困酣嬌眼，欲開還閉。夢隨風萬里，尋郎去處，又還被、鶯呼起。不恨此花飛盡，恨西園、落紅難綴。曉來雨過，遺蹤何在，一池萍碎。春色三分，二分塵土，一分流水。細看來，不是楊花點點，是離人淚。
水龍吟
作者：蘇軾（宋）

小舟橫截春江，臥看翠壁紅樓起。雲間笑語，使君高會，佳人半醉。危柱哀弦，豔歌餘響，繞雲縈水。念故人老大，風流未減，獨回首、煙波裡。推枕惘然不見，但空江、月明千里。五湖聞道，扁舟歸去，仍攜西子。雲夢南州，武昌南岸，昔遊應記。料多情夢裡，端來見我，也參差是。
滿庭芳
作者：蘇軾（宋）

歸去來兮，吾歸何處，萬里家在岷峨。百年強半，來日苦無多。坐見黃州再閏，兒童盡、楚語吳歌。山中友，雞豚社酒，相勸老東坡。云何。當此去，人生底事，來往如梭。待閒看，秋風洛水清波。好在堂前細柳，應念我、莫翦柔柯。仍傳語，江南父老，時與曬漁蓑。
滿庭芳
作者：蘇軾（宋）

香靉雕盤，寒生冰箸，畫堂別是風光。主人情重，開宴出紅妝。膩玉圓搓素頸，藕絲嫩、新織仙裳。雙歌罷，虛簷轉月，餘韻尚悠揚。人間，何處有，司空見慣，應謂尋常。坐中有狂客，惱亂愁腸。報道金釵墜也，十指露、春筍纖長。親曾見，全勝宋玉，想像賦高唐。
滿庭芳
作者：蘇軾（宋）

蝸角虛名，蠅頭微利，算來著甚乾忙。事皆前定，誰弱又誰強。且趁閒身未老，盡放我、些子疏狂。百年裡，渾教是醉，三萬六千場。思量。能幾許，憂愁風雨，一半相妨。又何須，抵死說短論長。幸對清風皓月，苔茵展、雲幕高張。江南好，千鍾美酒，一曲《滿庭芳》。
滿庭芳
作者：蘇軾（宋）

三十三年，今誰存者，算只君與長江。凜然蒼檜，霜幹苦難雙。聞道司州古縣，云溪上、竹塢松窗。江南岸，不因送子，寧肯過吾邦。摐摐。疏雨過，風林舞破，煙蓋雲幢。願持此邀君，一飲空缸。居士先生老矣，真夢裡、相對殘釭。歌舞斷，行人未起，船鼓已逄逄。
滿庭芳
作者：蘇軾（宋）

三十三年，飄流江海，萬里煙浪雲帆。故人驚怪，憔悴老青衫。我自疏狂異趣，君何事、奔走塵凡。流年盡，窮途坐守，船尾凍相銜。巉巉。淮浦外，層樓翠壁，古寺空巖。步攜手林間，笑挽ホホ。莫上孤峰盡處，縈望眼、雲海相攙。家何在，因君問我，歸夢繞松杉。
水調歌頭
作者：蘇軾（宋）

落日繡簾卷，亭下水連空。知君為我，新作窗戶溼青紅。長記平山堂上，敧枕江南煙雨，渺渺沒孤鴻。認得醉翁語，山色有無中。一千頃，都鏡淨，倒碧峰。忽然浪起，掀舞一葉白頭翁。堪笑蘭臺公子，未解莊生天籟，剛道有雌雄。一點浩然氣，千里快哉風。
水調歌頭
作者：蘇軾（宋）

安石在東海，從事鬢驚秋。中年親友難別，絲竹緩離愁。一旦功成名遂，準擬東還海道，扶病入西州。雅志困軒冕，遺恨寄滄洲。歲雲暮，須早計，要褐裘。故鄉歸去千里，佳處輒遲留。我醉歌時君和，醉倒須君扶我，惟酒可忘憂。一任劉玄德，相對臥高樓。
水調歌頭
作者：蘇軾（宋）

明月幾時有，把酒問青天。不知天上宮闕，今夕是何年。我欲乘風歸去，又恐瓊樓玉宇，高處不勝寒。起舞弄清影，何似在人間。轉朱閣，低綺戶，照無眠。不應有恨，何事長向別時圓。人有悲歡離合，月有陰晴圓缺，此事古難全。但願人長久，千里共嬋娟。
水調歌頭
作者：蘇軾（宋）

暱暱兒女語，燈火夜微明。恩冤爾汝來去，彈指淚和聲。忽變軒昂勇士，一鼓填然作氣，千里不留行。回首暮雲遠，飛絮攪青冥。眾禽裡，真綵鳳，獨不鳴。躋攀寸步千險，一落百尋輕。煩子指間風雨，置我腸中冰炭，起坐不能平。推手從歸去，無淚與君傾。
滿江紅
作者：蘇軾（宋）

憂喜相尋，風雨過、一江春綠。巫峽夢、至今空有，亂山屏簇。何似伯鸞攜德耀，簞瓢未足清歡足。漸粲然、光彩照階庭，生蘭玉。幽夢裡，傳心曲。腸斷處，憑他續。文君婿知否，笑君卑辱。君不見周南歌漢廣，天教夫子休喬木。便相將、左手抱琴書，雲間宿。
滿江紅
作者：蘇軾（宋）

江漢西來，高樓下、蒲萄深碧。猶自帶、岷峨雲浪，錦江春色。君是南山遺愛守，我為劍外思歸客。對此間、風物豈無情，殷勤說。江表傳，君休讀。狂處士，真堪惜。空洲對鸚鵡，葦花蕭瑟。不獨笑書生爭底事，曹公黃祖俱飄忽。願使君、還賦謫仙詩，追黃鶴。
滿江紅
作者：蘇軾（宋）

東武南城，新堤固、漣漪初溢。隱隱遍、長林高阜，臥紅堆碧。枝上殘花吹盡也，與君更向江頭覓。問向前、猶有幾多春，三之一。官裡事，何時畢。風雨外，無多日。相將泛曲水，滿城爭出。君不見蘭亭修禊事，當時坐上皆豪逸。到如今、修竹滿山陰，空陳跡。
滿江紅
作者：蘇軾（宋）

清穎東流，愁目斷、孤帆明滅。宦遊處、青山白浪，萬重千疊。孤負當年林下意，對床夜雨聽蕭瑟。恨此生、長向別離中，添華髮。一尊酒，黃河側。無限事，從頭說。相看恍如昨，許多年月。衣上舊痕餘苦淚，眉間喜氣添黃色。便與君、池上覓殘春，花如雪。
滿江紅
作者：蘇軾（宋）

天豈無情，天也解、多情留客。春向暖、朝來底事，尚飄輕雪。君過春來紆組綬，我應歸去耽泉石。恐異時、杯酒忽相思，雲山隔。浮世事，俱難必。人縱健，頭應白。何辭更一醉，此歡難覓。欲向佳人訴離恨，淚珠先已凝雙睫。但莫遣、新燕卻來時，音書絕。
歸朝歡
作者：蘇軾（宋）

我夢扁舟浮震澤。雪浪搖空千頃白。覺來滿眼是廬山，倚天無數開青壁。此生長接淅。與君同是江南客。夢中游，覺來清賞，同作飛梭擲。明日西風還掛席。唱我新詞淚沾臆。靈均去後楚山空，澧陽蘭芷無顏色。君才如夢得。武陵更在西南極。竹枝詞，莫搖新唱，誰謂古今隔。
念奴嬌
作者：蘇軾（宋）

大江東去，浪淘盡、千古風流人物。故壘西邊人道是，三國周郎赤壁。亂石穿空，驚濤拍岸，捲起千堆雪。江山如畫，一時多少豪傑。遙想公瑾當年，小喬初嫁了，雄姿英發。羽扇綸巾談笑間，強虜灰飛煙滅。故國神遊，多情應笑，我早生華髮。人間如夢，一尊還酹江月。
雨中花・夜行船
作者：蘇軾（宋）

今歲花時深院，盡日東風，蕩揚茶煙。但有綠苔芳草，柳絮榆錢。聞道城西，長廊古寺，甲第名園。有國豔帶酒，天香染袂，為我留連。清明過了，殘紅無處，對此淚灑尊前。秋向晚，一枝何事，向我依然。高會聊追短景，清商不暇餘妍。不如留取，十分春態，付與明年。
沁園春
作者：蘇軾（宋）

孤館燈青，野店雞號，旅枕夢殘。漸月華收練，晨霜耿耿，雲山摛錦，朝露清清。世路無窮，勞生有限，似此區區長鮮歡。微吟罷，憑徵鞍無語，往事千端。當時共客長安。似二陸初來俱少年。有筆頭千字，胸中萬卷，致君堯舜，此事何難。用舍由時，行藏在我，袖手何妨閒處看。身長健，但優遊卒歲，且鬥尊前。
勸金船
作者：蘇軾（宋）

無情流水多情客。勸我如曾識。杯行到手休辭卻。這公道難得。曲水池上，小字更書年月。還對茂林修竹，似永和節。纖纖素手如霜雪。笑把秋花插。尊前莫怪歌聲咽。又還是輕別。此去翱翔，遍賞玉堂金闕。欲問再來何歲，應有華髮。
一叢花
作者：蘇軾（宋）

今年春淺臘侵年。冰雪破春妍。東風有信無人見，露微意、柳際花邊。寒夜縱長，孤衾易暖，鐘鼓漸清圓。朝來初日半含山。樓閣淡疏煙。遊人便作尋芳計，小桃杏、應已爭先。衰病少情，疏慵自放，惟愛日高眠。
木蘭花令
作者：蘇軾（宋）

霜餘已失長淮闊。空聽潺潺清潁咽。佳人猶唱醉翁詞，四十三年如電抹。草頭秋露流珠滑。三五盈盈還二八。與餘同是識翁人，惟有西湖波底月。
木蘭花令
作者：蘇軾（宋）

知君仙骨無寒暑。千載相逢猶旦暮。故將別語惱佳人，要看梨花枝上雨。落花已逐迴風去。花本無心鶯自訴。明朝歸路下塘西，不見鶯啼花落處。
木蘭花令
作者：蘇軾（宋）

梧桐葉上三更雨。驚破夢魂無覓處。夜涼枕簟已知秋，更聽寒蛩促機杼。夢中歷歷來時路。猶在江亭醉歌舞。尊前必有問君人，為道別來心與緒。
西江月
作者：蘇軾（宋）

公子眼花亂髮，老夫鼻觀先通。領巾飄下瑞香風。驚起謫仙春夢。后土祠中玉蕊，蓬萊殿後鞓紅。此花清絕更纖穠。把酒何人心動。
西江月
作者：蘇軾（宋）

小院朱闌幾曲，重城畫鼓三通。更看微月轉光風。歸去香雲入夢。翠袖爭浮大白，皂羅半插斜紅。燈花零落酒花穠。妙語一時飛動。
西江月
作者：蘇軾（宋）

怪此花枝怨泣，託君詩句名通。憑將草木記吳風。繼取相如雲夢。點筆袖沾醉墨，謗花面有慚紅。知君卻是為情穠。怕見此花撩動。
西江月
作者：蘇軾（宋）

聞道雙銜鳳帶，不妨單著鮫綃。夜香知與阿誰燒。悵望水沈煙嫋。雲鬢風前綠卷，玉顏醉裡紅潮。莫教空度可憐宵。月與佳人共僚。
西江月
作者：蘇軾（宋）

點點樓頭細雨。重重江外平湖。當年戲馬會東徐。今日淒涼南浦。莫恨黃花未吐。且教紅粉相扶。酒闌不必看茱萸。俯仰人間今古。
西江月
作者：蘇軾（宋）

龍焙今年絕品，谷簾自古珍泉。雪芽雙井散神仙。苗裔來從北苑。湯發雲腴釅白，盞浮花乳輕圓。人間誰敢更爭妍。鬥取紅窗粉面。
西江月
作者：蘇軾（宋）

別夢已隨流水，淚巾猶裛香泉。相如依舊是臞仙。人在瑤臺閬苑。花霧縈風縹緲，歌珠滴水清圓。蛾眉新作十分妍。走馬歸來便面。
西江月
作者：蘇軾（宋）

世事一場大夢，人生幾度秋涼。夜來風葉已鳴廊。看取眉頭鬢上。酒賤常愁客少，月明多被雲妨。中秋誰與共孤光。把盞悽然北望。
西江月
作者：蘇軾（宋）

莫嘆平原落落，且應去魯遲遲。與君各記少年時。須信人生如寄。白髮千莖相送，深杯百罰休辭。拍浮何用酒為池。我已為君德醉。
西江月
作者：蘇軾（宋）

玉骨那愁瘴霧，冰姿自有仙風。海仙時遣探芳叢。倒掛綠毛麼鳳。素面翻嫌粉涴，洗妝不褪唇紅。高情已逐曉雲空。不與梨花同夢。
西江月
作者：蘇軾（宋）

照野瀰瀰淺浪，橫空曖曖微霄。障泥未解玉驄驕。我欲醉眠芳草。可惜一溪明月，莫教踏破瓊瑤。解鞍敧枕綠楊橋。杜宇一聲春曉。
西江月
作者：蘇軾（宋）

三過平山堂下，半生彈指聲中。十年不見老仙翁。壁上龍蛇飛動。欲弔文章太守，仍歌楊柳春風。休言萬事轉頭空。未轉頭時皆夢。
西江月
作者：蘇軾（宋）

昨夜扁舟京口，今朝馬首長安。舊官何物與新官。只有湖山公案。此景百年幾變，箇中下語千難。使君才氣卷波瀾。與把新詩判斷。
臨江仙
作者：蘇軾（宋）

細馬遠馱雙侍女，青巾玉帶紅靴。溪山好處便為家。誰知巴峽路，卻見洛城花。面旋落英飛玉蕊，人間春日初斜。十年不見紫雲車。龍丘新洞府，鉛鼎養丹砂。
臨江仙
作者：蘇軾（宋）

詩句端來磨我鈍，鈍錐不解生鋩。歡顏為我解冰霜。酒闌清夢覺，春草滿池塘。應念雪堂坡下老，昔年共採芸香。功成名遂早還鄉。回車來過我，喬木擁千章。
臨江仙
作者：蘇軾（宋）

我勸髯張歸去好，從來自己忘情。塵心消盡道心平。江南與塞北，何處不堪行。俎豆庚桑真過矣，憑君說與南榮。願聞吳越報豐登。君王如有問，結襪賴王生。
臨江仙
作者：蘇軾（宋）

自古相從休務日，何妨低唱微吟。天垂雲重作春陰。坐中人半醉，簾外雪將深。聞道分司狂御史，紫雲無路追尋。悽風寒雨是駸駸。問囚長損氣，見鶴忽驚心。
臨江仙
作者：蘇軾（宋）

忘卻成都來十載，因君未免思量。憑將清淚灑江陽。故山知好在，孤客自悲涼。坐上別愁君未見，歸來欲斷無腸。殷勤且更盡離觴。此身如傳舍，何處是吾鄉。
臨江仙
作者：蘇軾（宋）

尊酒何人懷李白，草堂遙指江東。珠簾十里卷香風。花開又花謝，離恨幾千重。輕舸渡江連夜到，一時驚笑衰容。語音猶自帶吳儂。夜闌對酒處，依舊夢魂中。
臨江仙
作者：蘇軾（宋）

九十日春都過了，貪忙何處追遊。三分春色一分愁。雨翻榆莢陣，風轉柳花球。閬苑先生須自責，蟠桃動是千秋。不知人世苦厭求。東皇不拘束，肯為使君留。
臨江仙
作者：蘇軾（宋）

四大從來都遍滿，此間風水何疑。故應為我發新詩。幽花香澗谷，寒藻舞淪漪。借與玉川生兩腋，天仙未必相思。還憑流水送人歸。層巔餘落日，草露已沾衣。
臨江仙
作者：蘇軾（宋）

一別都門三改火，天涯踏盡紅塵。依然一笑作春溫。無波真古井，有節是秋筠。惆悵孤帆連夜發，送行淡月微雲。尊前不用翠眉顰。人生如逆旅，我亦是行人。
臨江仙
作者：蘇軾（宋）

多病休文都瘦損，不堪金帶垂腰。望湖樓上暗香飄。和風春弄袖，明月夜聞簫。酒醒夢迴清漏永，隱床無限更潮。佳人不見董嬌饒。徘徊花上月，空度可憐宵。
臨江仙
作者：蘇軾（宋）

夜飲東坡醒復醉，歸來彷彿三更。家童鼻息已雷鳴。敲門都不應，倚杖聽江聲。長恨此身非我有，何時忘卻營營。夜闌風靜縠紋平。小舟從此逝，江海寄餘生。
臨江仙
作者：蘇軾（宋）

冬夜夜寒冰合井，畫堂明月侵幃。青缸明滅照悲啼。青缸挑欲盡，粉淚裛還垂。未盡一尊先掩淚，歌聲半帶清悲。情聲兩盡莫相違。欲知腸斷處，樑上暗塵飛。
漁家傲
作者：蘇軾（宋）

千古龍蟠並虎踞。從公一吊興亡處。渺渺斜風吹細雨。芳草渡。江南父老留公住。公駕飛車凌彩霧。紅鸞驂乘青鸞馭。卻訝此洲名白鷺。非吾侶。翩然欲下還飛去。
漁家傲
作者：蘇軾（宋）

送客歸來燈火盡。西樓淡月涼生暈。明日潮來無定準。潮來穩。舟橫渡口重城近。江水似知孤客恨。南風為解佳人慍。莫學時流輕久困。頻寄問。錢塘江上須忠信。
漁家傲
作者：蘇軾（宋）

皎皎牽牛河漢女。盈盈臨水無由語。望斷碧雲空日暮。無尋處。夢迴芳草生春浦。鳥散餘花紛似雨。汀洲蘋老香風度。明月多情來照戶。但攬取。清光長送人歸去。
漁家傲
作者：蘇軾（宋）

一曲《陽關》情幾許。知君欲向秦川去。白馬皂貂留不住。回首處。孤城不見天霖霧。到日長安花似雨。故關楊柳初飛絮。漸見靴刀迎夾路。誰得似。風流膝上王文度。
鷓鴣天
作者：蘇軾（宋）

林斷山明竹隱牆。亂蟬衰草小池塘。翻空白鳥時時見，照水紅蕖細細香。村舍外，古城旁。杖藜徐步轉斜陽。殷勤昨夜三更雨，又得浮生一日涼。
鷓鴣天
作者：蘇軾（宋）

笑拈紅梅嚲翠翹。揚州十里最妖饒。夜來綺席親曾見，撮得精神滴滴嬌。嬌後眼，舞時腰。劉郎幾度欲魂消。明朝酒醒知何處，腸斷雲間《紫玉簫》。
少年遊
作者：蘇軾（宋）

銀塘朱檻麴塵波。圓綠卷新荷。蘭條薦浴，菖花釀酒，天氣尚清和。好將沈醉酬佳節，十分酒、一分歌。獄草煙深，訟庭人悄，無吝宴遊過。
少年遊
作者：蘇軾（宋）

去年相送，餘杭門外，飛雪似楊花。今年春盡，楊花似雪，猶不見還家。對酒捲簾邀明月，風露透窗紗。恰似姮娥憐雙燕，分明照、畫梁斜。
定風波
作者：蘇軾（宋）

兩兩輕紅半暈腮。依依獨為使君回。若道使君無此意。何為。雙花不向別人開。但看低昂煙雨裡。不已。勸君休訴十分杯。更問尊前狂副使。來歲。花開時節與誰來。
定風波
作者：蘇軾（宋）

莫聽穿林打葉聲。何妨吟嘯且徐行。竹杖芒鞋輕勝馬。誰怕。一蓑煙雨任平生。料峭春風吹酒醒。微冷。山頭斜照卻相迎。回首向來瀟灑處。歸去。也無風雨也無晴。
定風波
作者：蘇軾（宋）

與客攜壺上翠微。江涵秋影雁初飛。塵世難逢開口笑。年少。菊花須插滿頭歸。酩酊但酬佳節了。雲嶠。登臨不用怨斜暉。古往今來誰不老。多少。牛山何必更沾衣。
定風波
作者：蘇軾（宋）

莫怪鴛鴦繡帶長。腰輕不勝舞衣裳。薄倖只貪遊冶去。何處。垂楊繫馬恣輕狂。花謝絮飛春又盡。堪恨。斷絃塵管伴啼妝。不信歸來但自看。怕見。為郎憔悴卻羞郎。
定風波
作者：蘇軾（宋）

千古風流阮步兵。平生遊宦愛東平。千里遠來還不住。歸去。空留風韻照人清。紅粉尊前深懊惱。休道。怎生留得許多情。記得明年花絮亂。須看。泛西湖是斷腸聲。
定風波
作者：蘇軾（宋）

雨洗娟娟嫩葉光。風吹細細綠筠香。秀色亂侵書帙晚。簾卷。清陰微過酒尊涼。人畫竹身肥擁腫。何用。先生落筆勝蕭郎。記得小軒岑寂夜。廊下。月和疏影上東牆。
定風波
作者：蘇軾（宋）

好睡慵開莫厭遲。自憐冰臉不時宜。偶作小紅桃杏色，閒雅，尚餘孤瘦雪霜姿。休把閒心隨物態，何事，酒生微暈沁瑤肌。詩老不知梅格在，吟詠，更看綠葉與青枝。
定風波
作者：蘇軾（宋）

月滿苕溪照夜堂。五星一老斗光芒。十五年間真夢裡。何事。長庚對月獨淒涼。綠鬢蒼顏同一醉。還是。六人吟笑水雲鄉。賓主談鋒誰得似。看取。曹劉今對兩蘇張。
定風波
作者：蘇軾（宋）

常羨人間琢玉郎。天應乞與點酥娘。盡道清歌傳皓齒。風起。雪飛炎海變清涼。萬里歸來顏愈少。微笑。笑時猶帶嶺梅香。試問嶺南應不好。卻道。此心安處是吾鄉。
南鄉子
作者：蘇軾（宋）

晚景落瓊杯。照眼雲山翠作堆。認得岷峨春雪浪，初來。萬頃蒲萄漲淥醅。暮雨暗陽臺。亂灑高樓溼粉腮。一陣東風來卷地，吹回。落照江天一半開。
南鄉子
作者：蘇軾（宋）

寒雀滿疏籬。爭抱寒柯看玉蕤。忽見客來花下坐，驚飛。蹋散芳英落酒卮。痛飲又能詩。坐客無氈醉不知。花盡酒闌春到也，離離。一點微酸已著枝。
南鄉子
作者：蘇軾（宋）

不到謝公臺。明月清風好在哉。舊日髯孫何處去，重來。短李風流更上才。秋色漸摧頹。滿院黃英映酒杯。看取桃花春二月，爭開。盡是劉郎去後栽。
南鄉子
作者：蘇軾（宋）

霜降水痕收。淺碧鱗鱗露遠洲。酒力漸消風力軟，颼颼。破帽多情卻戀頭。佳節若為酬。但把清尊斷送秋。萬事到頭都是夢，休休。明日黃花蝶也愁。
南鄉子
作者：蘇軾（宋）

回首亂山橫。不見居人只見城。誰似臨平山上塔，亭亭。迎客西來送客行。歸路晚風清。一枕初寒夢不成。今夜殘燈斜照處，熒熒。秋雨晴時淚不晴。
南鄉子
作者：蘇軾（宋）

冰雪透香肌。姑射仙人不似伊。濯錦江頭新樣錦，非宜。故著尋常淡薄衣。暖日下重幃。春睡香凝索起遲。曼倩風流緣底事，當時。愛被西真喚作兒。
南鄉子
作者：蘇軾（宋）

東武望餘杭。雲海天涯兩杳茫。何日功成名遂了，還鄉。醉笑陪公三萬場。不用訴離觴。痛飲從來別有腸。今夜送歸燈火冷，河塘。墮淚羊公卻姓楊。
南鄉子
作者：蘇軾（宋）

涼簟碧紗廚。一枕清風晝睡餘。睡聽晚衙無一事，徐徐。讀盡床頭幾卷書。搔首賦歸歟。自覺功名懶更疏。若問使君才與術，何如。佔得人間一味愚。
南鄉子
作者：蘇軾（宋）

裙帶石榴紅。卻水殷勤解贈儂。應許逐雞雞莫怕，相逢。一點靈犀必暗通。何處遇良工。琢刻天真半欲空。願作龍香雙鳳撥，輕攏。長在環兒白雪胸。
南鄉子
作者：蘇軾（宋）

旌旆滿江湖。詔發樓船萬舳艫。投筆將軍因笑我，迂儒。帕首腰刀是丈夫。粉淚怨離居。喜子垂窗報捷書。試問伏波三萬語，何如。一斛明珠換綠珠。
南鄉子
作者：蘇軾（宋）

天與化工知。賜得衣裳總是緋。每向華堂深處見，憐伊。兩個心腸一片兒。自小便相隨。綺席歌筵不暫離。苦恨人人分拆破，東西。怎得成雙似舊時。
南鄉子
作者：蘇軾（宋）

寒玉細凝膚。清歌一曲《倒金壺》。冶葉倡條遍相識，爭如。豆蔻花梢二月初。年少即須臾。芳時偷得醉工夫。羅帳細垂銀燭背，歡娛。豁得平生俊氣無。
南鄉子
作者：蘇軾（宋）

悵望送春杯。漸老逢春能幾回。花滿楚城愁遠別，傷懷。何況清絲急管催。吟斷望鄉臺。萬里歸心獨上來。景物登臨閒始見，徘徊。一寸相思一寸灰。
南鄉子
作者：蘇軾（宋）

何處倚闌干。弦管高樓月正圓。胡蝶夢中家萬里，依然。老去愁來強自寬。明鏡借紅顏。須著人間比夢間。蠟燭半籠金翡翠，更闌。繡被焚香獨自眠。
南歌子
作者：蘇軾（宋）

山與歌眉斂，波同醉眼流。遊人都上十三樓。不羨竹西歌吹、古揚州。菰黍連昌歜，瓊彝倒玉舟。誰家《水調》唱歌頭。聲繞碧山飛去、晚雲留。
南歌子
作者：蘇軾（宋）

古岸開青葑，新渠走碧流。會看光滿萬家樓。記取他年扶路、入西州。佳節連梅雨，餘生寄葉舟。只將菱角與雞頭。更有月明千頃、一時留。
南鄉子
作者：蘇軾（宋）

雨暗初疑夜，風回忽報晴。淡雲斜照著山明。細草軟沙溪路、馬蹄輕。卯酒醒還困，仙材夢不成。藍橋何處覓雲英。只有多情流水、伴人行。
南歌子
作者：蘇軾（宋）

日出西山雨，無晴又有晴。亂山深處過清明。不見彩繩花板、細腰輕。盡日行桑野，無人與目成。且將新句琢瓊英。我是世間閒客、此閒行。
南歌子
作者：蘇軾（宋）

帶酒衝山雨，和衣睡晚晴。不知鐘鼓報天明。夢裡栩然蝴蝶、一身輕。老去才都盡，歸來計未成。求田問舍笑豪英。自愛湖邊沙路、免泥行。
南歌子
作者：蘇軾（宋）

日薄花房綻，風和麥浪輕。夜來微雨洗郊坰。正是一年春好、近清明。已改煎茶火，猶調入粥餳。使君高會有餘清。此樂無聲無味、最難名。
南歌子
作者：蘇軾（宋）

海上乘槎侶，仙人萼綠華。飛昇元不用丹砂。住在潮頭來處、渺天涯。雷輥夫差國，雲翻海若家。坐中安得弄琴牙。寫取餘聲歸向、水仙誇。
南歌子
作者：蘇軾（宋）

苒苒中秋過，蕭蕭兩鬢華。寓身化世一塵沙。笑看潮來潮去、了生涯。方士三山路，漁人一葉家。早知身世兩聱牙。好伴騎鯨公子、賦雄誇。
南歌子
作者：蘇軾（宋）

師唱誰家曲，宗風嗣阿誰。借君拍板與門槌。我也逢場作戲、莫相疑。溪女方偷眼，山僧莫眨眉。卻愁彌勒下生遲。不見老婆三五、少年時。
南歌子
作者：蘇軾（宋）

欲執河梁手，還升月旦堂。酒闌人散月侵廊。北客明朝歸去、雁南翔。窈窕高明玉，風流鄭季莊。一時分散水雲鄉。惟有落花芳草、斷人腸。
南歌子
作者：蘇軾（宋）

山雨瀟瀟過，溪橋瀏瀏清。小園幽榭枕蘋汀。門外月華如水、彩舟橫。苕岸霜花盡，江湖雪陣平。兩山遙指海門青。回首水云何處、覓孤城。
南歌子
作者：蘇軾（宋）

紫陌尋春去，紅塵拂面來。無人不道看花回。惟見石榴新蕊、一枝開。冰簟堆雲髻，金尊灩玉醅。綠陰青子莫相催。留取紅巾千點、照池臺。
南歌子
作者：蘇軾（宋）

衛霍元勳後，韋平外族賢。吹笙只合在緱山。閒駕彩巒歸去、趁新年。烘暖燒香閣，輕寒浴佛天。他時一醉畫堂前。莫忘故人憔悴、老江邊。
南歌子
作者：蘇軾（宋）

笑怕薔薇罥，行憂寶瑟僵。美人依約在西廂。祗恐暗中迷路、認餘香。午夜風翻幔，三更月到床。簟紋如水玉肌涼。何物與儂歸去、有殘妝。
南歌子
作者：蘇軾（宋）

寸恨誰雲短，綿綿豈易裁。半年眉綠未曾開。明月好風閒處、是人猜。春雨消殘凍，溫風到冷灰。尊前一曲為誰哉。留取曲終一拍、待君來。
南歌子
作者：蘇軾（宋）

紺綰雙蟠髻，雲敧小偃巾。輕盈紅臉小腰身。疊鼓忽催花拍、鬥精神。空闊輕紅歇，風和約柳春。蓬山才調最清新。勝似纏頭千錦、共藏珍。
南歌子
作者：蘇軾（宋）

琥珀裝腰佩，龍香入領巾。只應飛燕是前身。共看剝蔥纖手、舞凝神。柳絮風前轉，梅花雪裡春。鴛鴦翡翠兩爭新。但得周郎一顧、勝珠珍。
好事近
作者：蘇軾（宋）

紅粉莫悲啼，俯仰半年離別。看取雪堂坡下，老農夫悽切。明年春水漾桃花，柳岸隘舟楫。從此滿城歌吹，看黃州闐咽。
好事近
作者：蘇軾（宋）

湖上雨晴時，秋水半篙初沒。朱檻俯窺寒鑑，照衰顏華髮。醉中吹墮白綸巾，溪風漾流月。獨棹小舟歸去，任煙波飄兀。
鵲橋仙
作者：蘇軾（宋）

緱山仙子，高情雲渺，不學痴牛呆女。鳳簫聲斷月明中，舉手謝、時人慾去。客槎曾犯，銀河微浪，尚帶天風海雨。相逢一醉是前緣，風雨散、飄然何處。
鵲橋仙
作者：蘇軾（宋）

乘槎歸去，成都何在，萬里江沱漢漾。與君各賦一篇詩，留織女、鴛鴦機上。還將舊曲，重賡新韻，須信吾儕天放。人生何處不兒嬉，看乞巧、朱樓彩舫。
望江南・憶江南
作者：蘇軾（宋）

春已老，春服幾時成。曲水浪低蕉葉穩，舞雩風軟紵羅輕。酣詠樂昇平。微雨過，何處不催耕。百舌無言桃李盡，柘林深處鵓鴣鳴。春色屬蕪菁。
望江南・憶江南
作者：蘇軾（宋）

春未老，風細柳斜斜。試上超然臺上看，半壕春水一城花。煙雨暗千家。寒食後，酒醒卻諮嗟。休對故人思故國，且將新火試新茶。詩酒趁年華。
卜算子
作者：蘇軾（宋）

蜀客到江南，長憶吳山好。吳蜀風流自古同，歸去應須早。還與去年人，共藉西湖草。莫惜尊前仔細看，應是容顏老。
卜算子
作者：蘇軾（宋）

缺月掛疏桐，漏斷人初靜。時見幽人獨往來，縹緲孤鴻影。驚起卻回頭，有恨無人省。揀盡寒枝不肯棲，楓落吳江冷。
瑞鷓鴣
作者：蘇軾（宋）

碧山影裡小紅旗。儂是江南踏浪兒。拍手欲嘲山簡醉，齊聲爭唱《浪婆詞》。西興渡口帆初落，漁浦山頭日未敧。儂欲送潮歌底曲，尊前還唱使君詩。
十拍子・破陣子
作者：蘇軾（宋）

白酒新開九醞，黃花已過重陽。身外儻來都似夢，醉裡無何即是鄉。東坡日月長。玉粉旋烹茶乳，金齏新搗橙香。強染霜髭扶翠袖，莫道狂夫不解狂。狂夫老更狂。
清平樂
作者：蘇軾（宋）

清淮蜀汴。更在江西岸。紅旆到時黃葉亂。霜入梁王故苑。秋原何處攜壺。停驂訪古踟躕。雙廟遺風尚在，漆園傲吏應無。
昭君怨
作者：蘇軾（宋）

誰作桓伊《三弄》。驚破綠窗幽夢。新月與愁煙。滿江天。欲去又還不去。明日落花飛絮。飛絮送行舟。水東流。
戚氏
作者：蘇軾（宋）

玉龜山。東皇靈媲統群仙。絳闕岧嶢，翠房深迥，倚霏煙。幽閒。志蕭然。金城千里鎖嬋娟。當時穆滿巡狩。翠華曾到海西邊。風露明霽，鯨波極目，勢浮輿蓋方圓。正迢迢麗日。玄圃清寂，瓊草芊綿。爭解繡勒香韉。鸞輅駐蹕，八馬戲芝田。瑤池近、畫樓隱隱，翠鳥翩翩。肆華筵。間作脆管鳴弦。宛若帝所鈞天。稚顏皓齒，綠髮方瞳，圓極恬淡高妍。盡倒瓊壺酒，獻金鼎藥，固大椿年。縹緲飛瓊妙舞，命雙成、奏曲醉留連。雲璈韻響瀉寒泉。浩歌暢飲，斜月低河漢。漸漸綺霞、天際紅深淺。動歸思、回首塵寰。爛漫遊、玉輦東還。杏花風、數里響鳴鞭。望長安路，依稀柳色，翠點春妍。
醉蓬萊
作者：蘇軾（宋）

笑勞生一夢，羈旅三年，又還重九。華髮蕭蕭，對荒園搔首。賴有多情，好飲無事，似古人賢守。歲歲登高，年年落帽，物華依舊。此會應須爛醉，仍把紫菊茱萸，細看重嗅。搖落霜風，有手栽雙柳。來歲今朝，為我西顧，酹羽觴江口。會與州人，飲公遺愛，一江醇酎。
賀新郎
作者：蘇軾（宋）

乳燕飛華屋。悄無人、桐陰轉午，晚涼新浴。手弄生綃白團扇，扇手一時似玉。漸困倚、孤眠清熟。簾外誰來推繡戶，枉教人、夢斷瑤臺曲。又卻是，風敲竹。石榴半吐紅巾蹙。待浮花、浪蕊都盡，伴君幽獨。穠豔一枝細看取，芳心千重似束。又恐被、秋風驚綠。若待得君來向此，花前對酒不忍觸。共粉淚，兩蔌蔌。
洞仙歌
作者：蘇軾（宋）

江南臘盡，早梅花開後。分付新春與垂柳。細腰肢、自有入格風流，仍更是、骨體清英雅秀。永豐坊那畔，盡日無人，惟見金絲弄晴晝。斷腸是，飛絮時，綠葉成陰，無個事、一成消瘦。又莫是、東風逐君來，便吹散眉間，一點春皺。
洞仙歌
作者：蘇軾（宋）

冰肌玉骨，自清涼無汗。水殿風來暗香滿。繡簾開、一點明月窺人，人未寢、敧枕釵橫鬢亂。起來攜素手，庭戶無聲，時見疏星渡河漢。試問夜如何，夜已三更，金波淡、玉繩低轉。但屈指、西風幾時來，又不道、流年暗中偷換。
八聲甘州
作者：蘇軾（宋）

有情風、萬里卷潮來，無情送潮歸。問錢塘江上，西興浦口，幾度斜暉。不用思量今古，俯仰昔人非。誰似東坡老，白首忘機。記取西湖西畔，正暮山好處，空翠煙霏。算詩人相得，如我與君稀。約他年、東還海道，願謝公、雅志莫相違。西州路，不應回首，為我沾衣。
三部樂
作者：蘇軾（宋）

美人如月。乍見掩暮雲，更增妍絕。算應無恨，安用陰晴圓缺。嬌甚空只成愁，待下床又懶，未語先咽。數日不來，落盡一庭紅葉。今朝置酒強起，問為誰減動，一分香雪。何事散花卻病，維摩無疾。卻低眉、慘然不答。唱金縷、一聲怨切。堪折便折。且惜取、少年花發。
阮郎歸
作者：蘇軾（宋）

綠槐高柳咽新蟬。薰風初入弦。碧紗窗下水沈煙。棋聲驚晝眠。微雨過，小荷翻。榴花開欲然。玉盆纖手弄清泉。瓊珠碎卻圓。
阮郎歸
作者：蘇軾（宋）

暗香浮動月黃昏。堂前一樹春。東風何事入西鄰。兒家常閉門。雪肌冷，玉容真。香腮粉未勻。折花欲寄嶺頭人。江南日暮雲。
阮郎歸
作者：蘇軾（宋）

一年三度過蘇臺。清尊長是開。佳人相問苦相猜。這回來不來。情未盡，老先催。人生真可咍，他年桃李阿誰栽。劉郎雙鬢衰。
江神子・江城子
作者：蘇軾（宋）

夢中了了醉中醒。只淵明。是前生。走遍人間，依舊卻躬耕。昨夜東坡春雨足，烏鵲喜，報新晴。雪堂西畔暗泉鳴。北山傾。小溪橫。南望亭丘，孤秀聳曾城。都是斜川當日境，吾老矣，寄餘齡。
江神子・江城子
作者：蘇軾（宋）

翠蛾羞黛怯人看。掩霜紈。淚偷彈。且盡一尊，收淚唱陽關。漫道帝城天樣遠，天易見，見君難。畫堂新拘近孤山。曲闌干。為誰安。飛絮落花，春色屬明年。欲棹小舟尋舊事，無處問，水連天。
江神子・江城子
作者：蘇軾（宋）

鳳凰山下雨初晴。水風清。晚霞明。一朵芙蕖，開過尚盈盈。何處飛來雙白鷺，如有意，慕娉婷。忽聞江上弄哀箏。苦含情，遣誰聽。煙斂雲收，依約是湘靈。欲待曲終尋問取，人不見，數峰青。
江神子・江城子
作者：蘇軾（宋）

老夫聊發少年狂。左牽黃。右擎蒼。錦帽貂裘，千騎卷平岡。為報傾城隨太守，親射虎，看孫郎。酒酣胸膽尚開張。鬢微霜。又何妨。持節雲中，何日遣馮唐。會挽雕弓如滿月，西北望，射天狼。
江神子・江城子
作者：蘇軾（宋）

天涯流落思無窮。既相逢。卻匆匆。攜手佳人，和淚折殘紅。為問東風餘幾許，春縱在，與誰同。隋堤三月水溶溶。背歸鴻。去吳中。回首彭城，清泗與淮通。寄我相思千點淚，流不到，楚江東。
江神子・江城子
作者：蘇軾（宋）

相逢不覺又初寒。對尊前。惜流年。風緊離亭，冰結淚珠圓。雪意留君君不住，從此去，少清歡。轉頭山下轉頭看。路漫漫。玉花翻。銀海光寬，何處是超然。知道故人相念否，攜翠袖，倚朱闌。
江神子・江城子
作者：蘇軾（宋）

黃昏猶是雨纖纖。曉開簾。欲平簷。江闊天低，無處認青帘。孤坐凍吟誰伴我，揩病目，拈衰髯。使君留客醉厭厭。水晶鹽。為誰甜。手把梅花，東望憶陶潛。雪似故人人似雪，雖可愛，有人嫌。
江神子・江城子
作者：蘇軾（宋）

玉人家在鳳凰山。水雲間。掩門關。門外行人，立馬看弓彎。十里春風誰指似，斜日映，繡簾斑。多情好事與君還。閔新鰥。拭餘潸。明月空江，香霧著雲鬟。陌上花開春盡也，聞舊曲，破朱顏。
江神子・江城子
作者：蘇軾（宋）

十年生死兩茫茫。不思量。自難忘。千里孤墳，無處話淒涼。縱使相逢應不識，塵滿面，鬢如霜。夜來幽夢忽還鄉。小軒窗。正梳妝。相顧無言，惟有淚千行。料得年年斷腸處，明月夜，短松岡。
蝶戀花
作者：蘇軾（宋）

花褪殘紅青杏小。燕子飛時，綠水人家繞。枝上柳綿吹又少。天涯何處無芳草。牆裡鞦韆牆外道。牆外行人，牆裡佳人笑。笑漸不聞聲漸悄。多情卻被無情惱。
蝶戀花
作者：蘇軾（宋）

一顆櫻桃樊素口。不愛黃金，只愛人長久。學畫鴉兒猶未就。眉間已作傷春皺。撲蝶西園隨伴走。花落花開，漸解相思瘦。破鏡重圓人在否。章臺折盡青青柳。
蝶戀花
作者：蘇軾（宋）

雨後春容清更麗。只有離人，幽恨終難洗。北固山前三面水。碧瓊梳擁青螺髻。一紙鄉書來萬里。問我何年，真個成歸計。白首送春拼一醉。東風吹破千行淚。
蝶戀花
作者：蘇軾（宋）

簌簌無風花自嚲。寂寞園林，柳老櫻桃過。落日多情還照坐。山青一點橫雲破。路盡河回千轉柁。繫纜漁村，月暗孤燈火。憑仗飛魂招楚些。我思君處君思我。
蝶戀花
作者：蘇軾（宋）

燈火錢塘三五夜。明月如霜，照見人如畫。帳底吹笙香吐麝。此般風味應無價。寂寞山城人老也。擊鼓吹簫，乍入農桑社。火冷燈稀霜露下。昏昏雪意雲垂野。
蝶戀花
作者：蘇軾（宋）

簾外東風交雨霰。簾裡佳人，笑語如鶯燕。深惜今年正月暖。燈光酒色搖金盞。摻鼓《漁陽》撾未遍。舞褪瓊釵，汗溼香羅軟。今夜何人吟古怨。清詩未就冰生硯。
蝶戀花
作者：蘇軾（宋）

自古漣漪佳絕地。繞郭荷花，欲把吳興比。倦客塵埃何處洗。真君堂下寒泉水。左海門前酤酒市。夜半潮來，月下孤舟起。傾蓋相逢拼一醉。雙鳧飛去人千里。
蝶戀花
作者：蘇軾（宋）

雲水縈迴溪上路。疊疊青山，環繞溪東注。月白沙汀翹宿鷺。更無一點塵來處。溪叟相看私自語。底事區區，苦要為官去。尊酒不空田百畝。歸來分得閒中趣。
採桑子
作者：蘇軾（宋）

多情多感仍多病，多景樓中。尊酒相逢。樂事回頭一笑空。停杯且聽琵琶語，細拈輕攏。醉臉春融。斜照江天一抹紅。
千秋歲
作者：蘇軾（宋）

淺霜侵綠。發少仍新沐。冠直縫，巾橫幅。美人憐我老，玉手簪黃菊。秋露重，真珠落袖沾餘馥。坐上人如玉。花映花奴肉。蜂蝶亂，飛相逐。明年人縱健，此會應難復。須細看，晚來月上和銀燭。
蘇幕遮
作者：蘇軾（宋）

暑籠晴，風解慍。雨後餘清，暗襲衣裾潤。一局選仙逃暑困。笑指尊前、誰向青霄近。整金盆，輪玉筍。鳳駕鸞車，誰敢爭先進。重五休言升最緊。縱有碧油，到了輸堂印。
永遇樂
作者：蘇軾（宋）

長憶別時，景疏樓上，明月如水。美酒清歌，留連不住，月隨人千里。別來三度，孤光又滿，冷落共誰同醉。卷珠簾，悽然顧影，共伊到明無寐。今朝有客，來從淮上，能道使君深意。憑仗清淮，分明到海，中有相思淚。而今何在，西垣清禁，夜永露華侵被。此時看，迴廊曉月，也應暗記。
永遇樂
作者：蘇軾（宋）

明月如霜，好風如水，清景無限。曲港跳魚，圓荷瀉露，寂寞無人見。紞如三鼓，鏗然一葉，黯黯夢雲驚斷。夜茫茫，重尋無處，覺來小園行遍。天涯倦客，山中歸路，望斷故園心眼。燕子樓空，佳人何在，空鎖樓中燕。古今如夢，何曾夢覺，但有舊歡新怨。異時對，黃樓夜景，為餘浩嘆。
行香子
作者：蘇軾（宋）

綺席才終。歡意猶濃。酒闌時、高興無窮。共誇君賜，初拆臣封。看分香餅，黃金縷，密雲龍。鬥贏一水，功敵千鍾。覺涼生、兩腋清風。暫留紅袖，少卻紗籠。放笙歌散，庭館靜，略從容。
行香子
作者：蘇軾（宋）

三入承明。四至九卿。問書生、何辱何榮。金張七葉，紈綺貂纓。無汗馬事，不獻賦，不明經。成都卜肆，寂莫君平。鄭子真、巖谷躬耕。寒灰炙手，人重人輕。除竺乾學，得無念，得無名。
行香子
作者：蘇軾（宋）

清夜無塵。月色如銀。酒斟時、須滿十分。浮名浮利，虛苦勞神。嘆隙中駒，石中火，夢中身。雖抱文章，開口誰親。且陶陶、樂盡天真。幾時歸去，作個閒人。對一張琴，一壺酒，一溪雲。
行香子
作者：蘇軾（宋）

昨夜霜風。先入梧桐。渾無處、迴避衰容。問公何事，不語書空。但一回醉，一回病，一回慵。朝來庭下，光陰如箭，似無言、有意傷儂。都將萬事，付與千鍾。任酒花白，眼花亂，燭花紅。
行香子
作者：蘇軾（宋）

攜手江村。梅雪飄裙。情何限、處處消魂。故人不見，舊曲重聞。向望湖樓，孤山寺，湧金門。尋常行處，題詩千首，繡羅衫、與拂紅塵。別來相憶，知是何人。有湖中月，江邊柳，隴頭雲。
行香子
作者：蘇軾（宋）

一葉輕舟。雙槳鴻驚。水天清、影湛波平。魚翻藻鑑，鷺點菸汀。過沙溪急，霜溪冷，月溪明。重重似畫，曲曲如屏。算當年、虛老巖陵。君臣一夢，今古虛名。但遠山長，雲山亂，曉山清。
菩薩蠻
作者：蘇軾（宋）

繡簾高卷傾城出。燈前瀲灩橫波溢。皓齒髮清歌。春愁入翠蛾。悽音休怨亂。我已先腸斷。遺響下清虛。累累一串珠。
菩薩蠻
作者：蘇軾（宋）

碧紗微露纖纖玉。朱唇漸暖參差竹。越調變新聲。龍吟徹骨清。夜來殘酒醒。惟覺霜袍冷。不見斂眉人。胭脂覓舊痕。
菩薩蠻
作者：蘇軾（宋）

秋風湖上蕭蕭雨。使君欲去還留住。今日漫留君。明朝愁殺人。佳人千點淚。灑向長河水。不用斂雙蛾。路人啼更多。
菩薩蠻
作者：蘇軾（宋）

玉童西迓浮丘伯。洞天冷落秋蕭瑟。不用許飛瓊。瑤臺空月明。清香凝夜宴。借與韋郎看。莫便向姑蘇。扁舟下五湖。
菩薩蠻
作者：蘇軾（宋）

天憐豪俊腰金晚。故教月向松江滿。清景為淹留。從君都佔秋。身閒惟有酒。拭問清遊首。帝夢已遙思。匆匆歸去時。
菩薩蠻
作者：蘇軾（宋）

娟娟缺月西南落。相思撥斷琵琶索。枕淚夢魂中。覺來眉暈重。華堂堆燭淚。長笛吹《新水》。醉客各西東。應思陳孟公。
菩薩蠻
作者：蘇軾（宋）

玉笙不受朱唇暖。離聲悽咽胸填滿。遺痕幾千秋。恩留人不留。他年京國酒。泫淚攀枯柳。莫唱短因緣。長安遠似天。
菩薩蠻
作者：蘇軾（宋）

畫簷初掛彎彎月。孤光未滿先憂缺。遙認玉簾鉤。天孫梳洗樓。佳人言語好。不顧求新巧。此恨固應知。願人無別離。
菩薩蠻
作者：蘇軾（宋）

風回仙馭雲開扇。更闌月墮星河轉。枕上夢魂驚。曉簷疏雨零。相逢雖草草。長共天難老。終不羨人間。人間日似年。
菩薩蠻
作者：蘇軾（宋）

城隅靜女誰人見。先生日夜歌彤管。誰識蔡姬賢。江南顧彥先。先生那久困。湯沐須名郡。惟有謝夫人。從來見擬倫。
菩薩蠻
作者：蘇軾（宋）

買田陽羨吾將老。從來只為溪山好。來往一虛舟。聊隨物外遊。有書仍懶著。水調歌歸去。筋力不辭詩。要須風雨時。
菩薩蠻
作者：蘇軾（宋）

落花閒院春衫薄。薄衫春院閒花落。遲日恨依依。依依恨日遲。夢迴鶯舌弄。弄舌鶯迴夢。郵便問人羞。羞人問便郵。
菩薩蠻
作者：蘇軾（宋）

火雲凝汗揮珠顆。顆珠揮汗凝雲火。瓊暖碧紗輕。輕紗碧暖瓊。暈腮嫌枕印。印枕嫌腮暈。閒照晚妝殘。殘妝晚照閒。
菩薩蠻
作者：蘇軾（宋）

嶠南江淺紅梅小。小梅紅淺江南嶠。窺我向疏籬。籬疏向我窺。老人行即到。到即行人老。離別惜殘枝。枝殘惜別離。
菩薩蠻
作者：蘇軾（宋）

翠鬟斜幔雲垂耳。耳垂雲幔斜鬟翠。春晚睡昏昏。昏昏睡晚春。細花梨雪墜。墜雪梨花細。顰淺念誰人。人誰念淺顰。
菩薩蠻
作者：蘇軾（宋）

柳庭風靜人眠晝。晝眠人靜風庭柳。香汗薄衫涼。涼衫薄汗香。手紅冰碗藕。藕碗冰紅手。郎笑藕絲長。長絲藕笑郎。
菩薩蠻
作者：蘇軾（宋）

井桐雙照新妝冷。冷妝新照雙桐井。羞對井花愁。愁花井對羞。影孤憐夜永。永夜憐孤影。樓上不宜秋。秋宜不上樓。
菩薩蠻
作者：蘇軾（宋）

雪花飛暖融香頰。頰香融暖飛花雪。欺雪任單衣。衣單任雪欺。別時梅子結。結子梅時別。歸不恨開遲。遲開恨不歸。
生查子
作者：蘇軾（宋）

三度別君來，此別真遲暮。白盡老髭鬚，明日淮南去。酒罷月隨人，淚溼花如霧。後月逐君還，夢繞湖邊路。
翻香令
作者：蘇軾（宋）

金爐猶暖麝煤殘。惜香更把寶釵翻。重聞處，餘薰在，這一番、氣味勝從前。揹人偷蓋小蓬山。更將瀋水暗同然。且圖得，氤氳久，為情深、嫌怕斷頭煙。
烏夜啼
作者：蘇軾（宋）

莫怪歸心甚速，西湖自有蛾眉。若見故人須細說，白髮倍當時。小鄭非常強記，二南依舊能詩。更有鱸魚堪切膾，兒輩莫教知。
虞美人
作者：蘇軾（宋）

定場賀老今何在。幾度新聲改。怨聲坐使舊聲闌。俗耳只知繁手、不須彈。斷絃拭問誰能曉。七歲文姬小。拭教彈作輥雷聲。應有開元遺老、淚縱橫。
虞美人
作者：蘇軾（宋）

歸心正似三春草。拭著萊衣小。橘懷幾日向翁開。懷祖已瞋文度、不歸來。禪心已斷人間愛。只有平交在。笑論瓜葛一枰同。看取靈光新賦、有家風。
虞美人
作者：蘇軾（宋）

湖山信是東南美。一望彌千里。使君能得幾回來。便使尊前醉倒、且徘徊。沙河塘裡燈初上。水調誰家唱。夜闌風靜欲歸時。惟有一江明月、碧琉璃。
虞美人
作者：蘇軾（宋）

波聲拍枕長淮曉。隙月窺人小。無情汴水自東流。只載一船離恨、向西州。竹溪花浦曾同醉。酒味多於淚。誰教風鑑在塵埃。醞造一場煩惱、送人來。
河滿子
作者：蘇軾（宋）

見說岷峨悽愴，旋聞江漢澄清。但覺秋來歸夢好，西南自有長城。東府三人最少，西山八國初平。莫負花溪縱賞，何妨藥市微行。拭問當壚人在否，空教是處聞名。唱著子淵新曲，應須分外含情。
哨遍
作者：蘇軾（宋）

為米折腰，因酒棄家，口體交相累。歸去來，誰不遣君歸。覺從前皆非今是。露未晞。征夫指予歸路，門前笑語喧童稚。嗟舊菊都荒，新松暗老，吾年今已如此。但小窗容膝閉柴扉。策杖看孤雲暮鴻飛。雲出無心，鳥倦知還，本非有意。噫。歸去來兮。我今忘我兼忘世。親戚無浪語，琴書中有真味。步翠麓崎嶇，泛溪窈窕，涓涓暗谷流春水。觀草木欣榮，幽人自感，吾生行且休矣。念寓形宇內復幾時。不自覺皇皇欲何之。委吾心、去留誰計。神仙知在何處，富貴非吾志。但知臨水登山嘯詠，自引壺觴自醉。此生天命更何疑。且乘流、遇坎還止。
哨遍
作者：蘇軾（宋）

睡起畫堂，銀蒜押簾，珠幕雲垂地。初雨歇，洗出碧羅天，正溶溶養花天氣。一霎暖風回芳草，榮光浮動，掩皺銀塘水。方杏靨勻酥，花鬚吐繡，園林排比紅翠。見乳燕捎蝶過繁枝。忽一線爐香逐遊絲。晝永人閒，獨立斜陽，晚來情味。便乘興攜將佳麗。深入芳菲裡。撥胡琴語，輕攏慢捻總伶俐。看緊約羅裙，急趣檀板，霓裳入破驚鴻起。顰月臨眉，醉霞橫臉，歌聲悠揚雲際。任滿頭紅雨落花飛。漸鳷鵲樓西玉蟾低。尚徘徊、未盡歡意。君看今古悠悠，浮宦人間世。這些百歲，光陰幾日，三萬六千而已。醉鄉路穩不妨行，但人生、要適情耳。
點絳唇
作者：蘇軾（宋）

我輩情鍾，古來誰似龍山宴。而今楚甸。戲馬餘飛觀。顧謂佳人，不覺秋強半。箏聲遠。鬢雲吹亂。愁入參差雁。
點絳唇
作者：蘇軾（宋）

不用悲秋，今年身健還高宴。江村海甸。總作空花觀。尚想橫汾，蘭菊紛相半。樓船遠。白雲飛亂。空有年年雁。
點絳唇
作者：蘇軾（宋）

莫唱陽關，風流公子方終宴。秦山禹甸。縹緲真奇觀。北望平原，落日山銜半。孤帆遠。我歌君亂。一送西飛雁。
點絳唇
作者：蘇軾（宋）

醉漾輕舟，信流引到花深處。塵緣相誤。無計花間住。煙水茫茫，千里斜陽暮。山無數。亂紅如雨。不記來時路。
點絳唇
作者：蘇軾（宋）

月轉烏啼，畫堂宮徵生離恨。美人愁悶。不管羅衣褪。清淚斑斑，揮斷柔腸寸。嗔人問。背燈偷搵。拭盡殘妝粉。
人嬌
作者：蘇軾（宋）

滿院桃花，盡是劉郎未見。於中更、一枝纖軟。仙家日月，笑人間春晚。濃睡起，驚飛亂紅千片。密意難傳，羞容易變。平白地、為伊腸斷。問君終日，怎安排心眼。須通道，司空自來見慣。
人嬌
作者：蘇軾（宋）

白髮蒼顏，正是維摩境界。空方丈、散花何礙。朱唇箸點，更髻鬟生彩。這些個，千生萬生只在。好事心腸，著人情態。閒窗下、斂雲凝黛。明朝端午，待學紉蘭為佩。尋一首好詩，要書裙帶。
人嬌
作者：蘇軾（宋）

別駕來時，燈火熒煌無數。向青瑣、隙中偷覰。元來便是，共採鸞仙侶。方見了，管須低聲說與。百子流蘇，千枝寶炬。人間有、洞房煙霧。春來何事，故拋人別處。坐望斷，樓中遠山歸路。
訴衷情
作者：蘇軾（宋）

錢塘風景古來奇。太守例能詩。先驅負弩何在，心已誓江西。花盡後，葉飛時。雨悽悽。若為情緒，更問新官，向舊官啼。
訴衷情
作者：蘇軾（宋）

海棠珠綴一重重。清曉近簾櫳。胭脂誰與勻淡，偏向臉邊濃。看葉嫩，惜花紅。意無窮。如花似葉，歲歲年年，共佔春風。
訴衷情
作者：蘇軾（宋）

小蓮初上琵琶弦。彈破碧雲天。分明繡閣幽恨，都向曲中傳。膚瑩玉，鬢梳蟬。綺窗前。素蛾今夜，故故隨人，似鬥嬋娟。
更漏子
作者：蘇軾（宋）

水涵空，山照市。西漢二疏鄉里。新白髮，舊黃金。故人恩意深。海東頭，山盡處。自古客槎來去。槎有信，赴秋期。使君行不歸。
華清引
作者：蘇軾（宋）

平時十月幸蘭湯。玉甃瓊梁。五家車馬如水，珠璣滿路旁。翠華一去掩方床。獨留煙樹蒼蒼。至今清夜月，依前過繚牆。
桃源憶故人
作者：蘇軾（宋）

華胥夢斷人何處。聽得鶯啼紅樹。幾點薔薇香雨。寂寞閒庭戶。暖風不解留花住。片片著人無數。樓上望春歸去。芳草迷歸路。
醉落魄・一斛珠
作者：蘇軾（宋）

醉醒醒醉。憑君會取這滋味。濃斟琥珀香浮蟻。一到愁腸，別有陽春意。須將幕席為天地。歌前起舞花前睡。從他落魄陶陶裡。猶勝醒醒，惹得閒憔悴。
醉落魄・一斛珠
作者：蘇軾（宋）

分攜如昨。人生到處萍飄泊。偶然相聚還離索。多病多愁，須信從來錯。尊前一笑休辭卻。天涯同是傷淪落。故山猶負平生約。西望峨嵋，長羨歸飛鶴。
醉落魄・一斛珠
作者：蘇軾（宋）

蒼顏華髮。故山歸計何時決。舊交新貴音書絕。惟有佳人，猶作殷勤別。離亭欲去歌聲咽。瀟瀟細雨涼吹頰。淚珠不用羅巾裛。彈在羅衣，圖得見時說。
醉落魄・一斛珠
作者：蘇軾（宋）

輕雲微月。二更酒醒船初發。孤城回望蒼煙合。公子佳人，不記歸時節。巾偏扇墜藤床滑。覺來幽夢無人說。此生飄蕩何時歇。家在西南，長作東南別。
謁金門
作者：蘇軾（宋）

秋帷裡。長漏伴人無寐。低玉枕涼輕繡被。一番秋氣味。曉色又侵窗紙。窗外雞聲初起。聲斷幾聲還到耳。已明聲未已。
謁金門
作者：蘇軾（宋）

秋池閣。風傍曉庭簾幕。霜葉未衰吹未落。半驚鴉喜鵲。自笑浮名情薄。似與世人疏略。一片懶心雙懶腳。好教閒處著。
謁金門
作者：蘇軾（宋）

今夜雨。斷送一年殘暑。坐聽潮聲來別浦。明朝何處去。孤負金尊綠醑。來歲今宵圓否。酒醒夢迴愁幾許。夜闌還獨語。
如夢令
作者：蘇軾（宋）

水垢何曾相受。細看兩俱無有。寄語揩揹人，盡日勞君揮肘。輕手。輕手。居士本來無垢。
如夢令
作者：蘇軾（宋）

自淨方能淨彼。我自汗流呀氣。寄語澡浴人，且共肉身遊戲。但洗。但洗。俯為人間一切。
如夢令
作者：蘇軾（宋）

為向東坡傳語。人在玉堂深處。別後有誰來，雪壓小橋無路。歸去。歸去。江上一犁春雨。
如夢令
作者：蘇軾（宋）

手種堂前桃李。無限綠陰青子。簾外百舌兒，驚起五更春睡。居士。居士。莫望小橋流水。
陽關曲
作者：蘇軾（宋）

暮雲收盡溢清寒。銀汗無聲轉玉盤。此聲此夜不長好，明月明年何處看。
陽關曲
作者：蘇軾（宋）

受降城下紫髯郎。戲馬臺南舊戰場。恨君不取契丹首，金甲牙旗歸故鄉。
陽關曲
作者：蘇軾（宋）

濟南春好雪初晴。才到龍山馬足輕。使君莫忘霅溪女，還作《陽關》腸斷聲。
減字木蘭花
作者：蘇軾（宋）

鄭莊好客。容我尊前先墮幘。落筆生風。籍籍聲名不負公。高山白早。瑩骨冰膚那解老。從此南徐。良夜清風月滿湖。
減字木蘭花
作者：蘇軾（宋）

雲鬟傾倒。醉倚闌干風月好。憑仗相扶。誤入仙家碧玉壺。連天衰草。下走湖南西去道。一舸姑蘇。便逐鴟夷去得無。
減字木蘭花
作者：蘇軾（宋）

閩溪珍獻。過海雲帆來似箭。玉座金盤。不貢奇葩四百年。輕紅釀白。雅稱佳人纖手擘。骨細肌香。恰是當年十八娘。
減字木蘭花
作者：蘇軾（宋）

賢哉令尹。三仕已之無喜慍。我獨何人。猶把虛名玷搢紳。不如歸去。二頃良田無覓處。歸去來兮。待有良田是幾時。
減字木蘭花
作者：蘇軾（宋）

玉觴無味。中有佳人千點淚。學道忘憂。一念還成不自由。如今未見。歸去東園花似霰。一語相開。匹似當初本不來。
減字木蘭花
作者：蘇軾（宋）

春光亭下。流水如今何在也。歲月如梭。白首相看擬奈何。故人重見。世事年來千萬變。官況闌珊。慚愧青松守歲寒。
減字木蘭花
作者：蘇軾（宋）

惟熊佳夢。釋氏老君親抱送。壯氣橫秋。未滿三朝已食牛。犀錢玉果。利市平分沾四坐。多謝無功。此事如何到得儂。
減字木蘭花
作者：蘇軾（宋）

曉來風細。不會鵲聲來報喜。卻羨寒梅。先覺春風一夜來。香箋一紙。寫盡迴文機上意。欲卷重開。讀遍千回與萬回。
減字木蘭花
作者：蘇軾（宋）

天台舊路。應恨劉郎來又去。別酒頻傾。忍聽《陽關》第四聲。劉郎未老。懷戀仙鄉重得到。只恐因循。不見如今勸酒人。
減字木蘭花
作者：蘇軾（宋）

雙龍對起。白甲蒼髯煙雨裡。疏影微香。下有幽人晝夢長。湖風清軟。雙鵲飛來爭噪晚。翠颭紅輕。時下凌宵百尺英。
減字木蘭花
作者：蘇軾（宋）

琵琶絕藝。年紀都來十一二。撥弄麼弦。未解將心指下傳。主人瞋小。欲向東風先醉倒。已屬君家。且更從容等待他。
減字木蘭花
作者：蘇軾（宋）

春牛春杖。無限春風來海上。便與春工。染得桃紅似肉紅。春幡春勝。一陣春風吹酒醒。不似天涯。捲起楊花似雪花。
減字木蘭花
作者：蘇軾（宋）

雲容皓白。破曉玉英紛似織。風力無端。欲學楊花更耐寒。相如未老。梁苑猶能陪俊少。莫惹閒愁。且折江梅上小樓。
減字木蘭花
作者：蘇軾（宋）

玉房金蕊。宜在玉人纖手裡。淡月朦朧。更有微微弄袖風。溫香熟美。醉慢雲鬟垂兩耳。多謝春工。不是花紅是玉紅。
減字木蘭花
作者：蘇軾（宋）

春庭月午。搖盪香醪光欲舞。步轉迥廊。半落梅花婉娩香。輕雲薄霧。總是少年行樂處。不似秋光。只與離人照斷腸。
減字木蘭花
作者：蘇軾（宋）

天然宅院。賽了千千並萬萬。說與賢知。表德元來是勝之。今來十四。海里猴兒奴子是。要賭休痴。六雙骰兒六點兒。
浣溪沙
作者：蘇軾（宋）

風捲珠簾自上鉤。蕭蕭亂葉報新秋。獨攜纖手上高樓。缺月向人舒窈窕，三星當戶照綢繆。香生霧縠見纖柔。
浣溪沙
作者：蘇軾（宋）

山下蘭芽短浸溪。松間沙路淨無泥。蕭蕭暮雨子規啼。誰道人生無再少，門前流水尚能西。休將白髮唱黃雞。
浣溪沙
作者：蘇軾（宋）

西塞山邊白鷺飛。散花洲外片帆微。桃花流水鱖魚肥。自庇一身青箬笠，相隨到處綠蓑衣。斜風細雨不須歸。
浣溪沙
作者：蘇軾（宋）

覆塊青青麥未蘇。江南雲葉暗隨車。臨皋煙景世間無。雨腳半收簷斷線，雪林初下瓦疏珠。歸來冰顆亂黏須。
浣溪沙
作者：蘇軾（宋）

醉夢醺醺曉未蘇。門前轆轆使君車。扶頭一盞怎生無。廢圃寒蔬挑翠羽，小槽春酒凍真珠。清香細細嚼梅須。
浣溪沙
作者：蘇軾（宋）

雪裡餐氈例姓蘇。使君載酒為回車。天寒酒色轉頭無。薦士已聞飛鶚表，報恩應不用蛇珠。醉中還許攬桓須。
浣溪沙
作者：蘇軾（宋）

半夜銀山上積蘇。朝來九陌帶隨車。濤江煙渚一時無。空腹有詩衣有結，溼薪如桂米如珠。凍吟誰伴拈髭鬚。
浣溪沙
作者：蘇軾（宋）

萬頃風濤不記蘇。雪晴江上麥千車。但令人飽我愁無。翠袖倚風縈柳絮，絳唇得酒爛櫻珠。尊前呵手鑷霜須。
浣溪沙
作者：蘇軾（宋）

珠檜絲杉冷欲霜。山城歌舞助淒涼。且餐山色飲湖光。共挽朱幡留半日，強揉青蕊作重陽。不知明日為誰黃。
浣溪沙
作者：蘇軾（宋）

霜鬢真堪插拒霜。哀弦危柱作《伊涼》。暫時流轉為風光。未遣清尊空北海，莫因《長笛》賦山陽。金釵玉腕瀉鵝黃。
浣溪沙
作者：蘇軾（宋）

傅粉郎君又粉奴。莫教施粉與施朱。自然冰玉照香酥。有客能為《神女賦》，憑君送與雪兒書。夢魂東去覓桑榆。
浣溪沙
作者：蘇軾（宋）

菊暗荷枯一夜霜。新苞綠葉照林光。竹籬茅舍出青黃。香霧噀人驚半破，清泉流齒怯初嘗。吳姬三日手猶香。
浣溪沙
作者：蘇軾（宋）

雪頷霜髯不自驚。更將翦採發春榮。羞顏未醉已先赬。莫唱黃雞並白髮，且呼張丈喚殷兄。有人歸去欲卿卿。
浣溪沙
作者：蘇軾（宋）

料峭東風翠幕驚。云何不飲對公榮。水晶盤瑩玉鱗赬。花影莫孤三夜月，朱顏未稱五年兄。翰林子墨主人卿。
浣溪沙
作者：蘇軾（宋）

照日深紅暖見魚。連溪綠暗晚藏烏。黃童白叟聚睢盱。糜鹿逢人雖未慣，猿揉聞鼓不須呼。歸家說與採桑姑。
浣溪沙
作者：蘇軾（宋）

旋抹紅妝看使君。三三五五棘籬門。相挨踏破蒨羅裙。老幼扶攜收麥社，烏鳶翔舞賽神村。道逢醉叟臥黃昏。
浣溪沙
作者：蘇軾（宋）

麻葉層層苘葉光。誰家煮蠶一村香。隔籬嬌語絡絲娘。垂白杖藜抬醉眼，捋青搗麨軟飢腸。問言豆葉幾時黃。
浣溪沙
作者：蘇軾（宋）

簌簌衣巾落棗花。村南村北響繰車。牛衣古柳賣黃瓜。酒困路長惟欲睡，日高人渴漫思茶。敲門試問野人家。
浣溪沙
作者：蘇軾（宋）

軟草平莎過雨新。輕沙走馬路無塵。何時收拾耦耕身。日暖桑麻光似潑，風來蒿艾氣如薰。使君元是此中人。
浣溪沙
作者：蘇軾（宋）

道字嬌訛苦未成。未應春閣夢多情。朝來何事綠鬟傾。彩索身輕長趁燕，紅窗睡重不聞鶯。困人天氣近清明。
浣溪沙
作者：蘇軾（宋）

縹緲危樓紫翠間。良辰樂事古難全。感時懷舊獨悽然。璧月瓊枝空夜夜，菊花人貌自年年。不知來歲與誰看。
浣溪沙
作者：蘇軾（宋）

桃李溪邊駐畫輪。鷓鴣聲裡倒清尊。夕陽雖好近黃昏。香在衣裳妝在臂，水連芳草月連雲。幾時歸去不銷魂。
浣溪沙
作者：蘇軾（宋）

四面垂楊十里荷。問云何處最花多。畫樓南畔夕陽和。天氣乍涼人寂寞，光陰須得酒消磨。且來花裡聽笙歌。
浣溪沙
作者：蘇軾（宋）

一別姑蘇已四年。秋風南浦送歸船。畫簾重見水中仙。霜鬢不須催我老，杏花依舊駐君顏。夜闌相對夢魂間。
浣溪沙
作者：蘇軾（宋）

惟見眉間一點黃。詔書催發羽書忙。從教嬌淚洗紅妝。上殿雲宵生羽翼，論兵齒頰帶風霜。歸來衫袖有天香。
浣溪沙
作者：蘇軾（宋）

長記鳴琴子賤堂。朱顏綠髮映垂楊。如今秋鬢數莖霜。聚散交遊如夢寐，升沈閒事莫思量。仲卿終不避桐鄉。
浣溪沙
作者：蘇軾（宋）

風壓輕雲貼水飛。乍晴池館燕爭泥。沈郎多病不勝衣。沙上不聞鴻雁信，竹間時聽鷓鴣啼。此情惟有落花知。
浣溪沙
作者：蘇軾（宋）

羅襪空飛洛浦塵。錦袍不見謫仙人。攜壺藉草亦天真。玉粉輕黃千歲藥，雪花浮動萬家春。醉歸江路野梅新。
浣溪沙
作者：蘇軾（宋）

白雪清詞出坐間。愛君才器兩俱全。異鄉風景卻依然。可恨相逢能幾日，不知重會是何年。茱萸仔細更重看。
浣溪沙
作者：蘇軾（宋）

細雨斜風作曉寒。淡煙疏柳媚晴灘。入淮清洛漸漫漫。雪沫乳花浮午盞，蓼茸蒿筍試春盤。人間有味是清歡。
浣溪沙
作者：蘇軾（宋）

門外東風雪灑裾。山頭回首望三吳。不應彈鋏為無魚。上黨從來天下脊，先生元是古之儒。時平不用魯連書。
浣溪沙
作者：蘇軾（宋）

慚愧今年二麥豐。千畦細浪舞晴空。化工餘力染夭紅。歸去山公應倒載，闌街拍手笑兒童。甚時名作錦薰籠。
浣溪沙
作者：蘇軾（宋）

芍藥櫻桃兩鬥新。名園高會送芳辰。洛陽初夏廣陵春。紅玉半開菩薩面，丹砂濃點柳枝唇。尊前還有個中人。
浣溪沙
作者：蘇軾（宋）

學畫鴉兒正妙年。陽城下蔡困嫣然。憑君莫唱短因緣。霧帳吹笙香嫋嫋，霜庭按舞月娟娟。曲終紅袖落雙纏。